## Rješenje Ustavnog suda Republike Hrvatske broj U-I-13/1992. od 11. ožujka 1992.

### NN 22/1992 (17.4.1992.), Rješenje Ustavnog suda Republike Hrvatske broj U-I-13/1992. od 11. ožujka 1992.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 11. ožujka 1992 godine,
donio je

## RJEŠENJE

1. Ne prihvaća se prijedlog Deanović Pave za pokretanje postupka za
ocjenu ustavnosti članka 1. Zakona o ovlaštenju Vlade Republike Hrvatske
za donošenje uredbi kojima će uređivati pojedina pitanja iz djelokruga
Sabora Republike Hrvatske ("Narodne novine". br. 39/91. i 53A/91).

2. Ovo rješenje objavit će se u "Narodnim novinama".

Obrazloženje

Člankom 1. Zakona navedenog u izreci ovoga rješenja ovlaštena je Vlada
Republike Hrvatske da svojim uredbama uređuje pitanja iz gospodarskih i
javnih djelatnosti i druga pitanja iz djelokruga Sabora Republike Hrvatske,
osim onih pitanja koja prema Ustavu Republike Hrvatske može uređivati samo
Sabor Republike Hrvatske.

Deanović Pavo podnio je Ustavnom sudu Republike Hrvatske prijedlog za
pokretanje postupka za ocjenu ustavnosti navedene odredbe članka 1. Zakona.
Smatra da ta odredba, zbog toga što daje Vladi generalno ovlaštenje da
svojim uredbama uređuje pitanja iz gospodarskih i javnih djelatnosti i
druga pitanja iz djelokruga Sabora, nije u skladu s odredbom članka 88.
stavka 1. Ustava Republike Hrvatske prema kojoj Sabor može ovlastiti Vladu
da uredbama uređuje pojedina pitanja iz njegova djelokruga. Nadalje smatra
da niti Sabor nije nadležan da uređuje sva pitanja iz gospodarskih i javnih
djelatnosti, pa da i zbog toga nije mogao ovlastiti Vladu da uređuje sva
ta pitanja.

Ustavni sud Republike Hrvatske utvrdio je da je prijedlog neosnovan.
Prema odredbi članka 88. stavka 1. Ustava Republike Hrvatske Sabor Republike
Hrvatske može, najviše na vrijeme od godinu dana, ovlastiti Vladu Republike
Hrvatske da uredbama uređuje pojedina pitanja iz njegova djelokruga osim
onih koja se odnose na razradu Ustavom utvrdenih sloboda i prava čovjeka
i građanina, nacionalna prava, izborni sustav, ustrojstvo, djelokrug i
način rada državnih tijela i lokalne samouprave. Dajući pravo Saboru da
ovlasti Vladu da kroz određeno vrijeme uređuje pojedina pitanja iz njegova
djelokruga Ustav nije ograničio Sabor u pogledu broja pitanja za čije uređivanje
može ovlastiti Vladu. Ograničenje je, navedenom odredbom članka 88. stavka
1. Ustava, utvrđeno samo u pogledu određene vrste pitanja iz nadležnosti
Sabora za čije se uređivanje ne može ovlastiti Vlada. U pogledu pitanja
iz nadležnosti Sabora, koja nisu obuhvaćena tim ograničenjem, Sabor slobodno
odlučuje da li će ovlastiti Vladu da uređuje veći ili manji broj tih pitanja,
a može je ovlastiti da uređuje i sva ta pitanja. Stoga nije nesuglasna
Ustavu odredba članka 1. Zakona kojom je Vladi dano generalno ovlaštenje
da uređuje pitanja iz gospodarskih i javnih djelatnosti i druga pitanja
iz djelokruga Sabora, osim onih koja prema Ustavu može uređivati samo Sabor.

Neosnovana je i tvrdnja podnositelja prijedloga da je člankom 1. Zakona
ovlaštena Vlada da uređuje i ona pitanja iz gospodarskih i javnih djelatnosti
koja nije nadležan uredivati ni sam Sabor. Člankom 1. Zakona izričito je
određeno da se Vladi daje ovlaštenje da uredbama uređuje pitanja iz nadležnosti
Sabora, a to znači samo ona pitanja koja je Sabor po Ustavu nadležan uređivati.
Za uređivanje spornih pitanja iz članka 1. Zakona Sabor je ovlašten odredbom
članka 2. stavka 4. alineje 1. Ustava prema kojoj Sabor, u skladu s Ustavom,
odlučuje o uređivanju gospodarskih, pravnih i političkih odnosa u Republici
Hrvatskoj. To su razlozi zbog kojih je odlučeno kao u izreci.

Broj: U-I-13/ 1992.

Zagreb, 11. ožujka 1992.

USTAVNI SUD REPUBLIKE HRVATSKE

Predsjednik

**Jadranko Crnić, v. r**

Rješenje, NN 22/1992-517